[pic] | EUROOPA ÜHENDUSTE KOMISJON |

Brüssel 29.1.2008

KOM(2008) 44 lõplik

2006/0206(COD)

KOMISJONI TEATIS EUROOPA PARLAMENDILE

EÜ asutamislepingu artikli 251 lõike 2 teise lõigu alusel nõukogu ühise seisukoha kohta, mis käsitleb Euroopa Parlamendi ja nõukogu määruse vastuvõtmist seoses metallilise elavhõbeda ekspordi keelustamise ja turvalise ladustamisega

1 TAUST

Euroopa Parlamendile ja nõukogule ettepaneku edastamise kuupäev (dokument KOM(2006) 636 lõplik - 2006/0206COD): | 26. oktoober 2006 |

Euroopa Majandus- ja Sotsiaalkomitee arvamuse kuupäev: | 25. aprill 2007 |

Euroopa Parlamendi arvamuse kuupäev, esimene lugemine: | 20. juuni 2007 |

Ühise seisukoha (ühehäälse) vastuvõtmise kuupäev: | 20. detsember 2007 |

2 KOMISJONI ETTEPANEKU EESMÄRK

Ettepaneku eesmärk on rakendada 28. jaanuari 2005. aasta elavhõbedastrateegia (KOM(2005) 20) meetmed 5 (elavhõbedaekspordi järkjärguline lõpetamine) ja 9 (kloorleeliste tööstusest pärinevate elavhõbeda ülejääkide ladustamine). See on osa elavhõbedastrateegia kohaste seadusandlike ja muude meetmete laiaulatuslikumast paketist.

Komisjoni ettepanek sisaldab kahte konkreetset elavhõbedat käsitlevat meedet:

- metallilise elavhõbeda ekspordi keelustamine ja

- kolmest tööstuslikust allikast (kloorleeliste tööstus, mitteraudmetallide tootmine ja maagaasi puhastamine) pärineva metallilise elavhõbeda suhtes sellise ladustamise kohustuse kehtestamine, mis hõlmaks nii ajutist ladustamist kui ka elavhõbeda lõplikku kõrvaldamist.

Neid sätteid täiendavad teabevahetuse mehhanism ja aruandluskohustused. Teabevahetusega tagatakse, et võimalik vajadus edasiste seadusandlike sammude järele selgub varakult.

3 MÄRKUSED ÜHISE SEISUKOHA KOHTA

3.1 Üldised märkused

Komisjon nõustub täielikult, osaliselt või põhimõtteliselt 8 muudatusettepanekuga Euroopa Parlamendi poolt esimesel lugemisel tehtud 40 muudatusettepanekust. 2 muudatust on ühisesse seisukohta inkorporeeritud kas sõna-sõnalt või põhimõtteliselt.

Komisjon nõustub muudatusettepanekutega, millega lisatakse karistusi käsitlevad sätted, muudatusettepanekutega, millega laiendatakse teabevahetust, ja muudatusettepanekutega, millega muudetakse veidi põhjenduste sõnastust. Komisjon ei nõustu muudatusettepanekutega, millega muudetakse määruse ettepaneku õiguslikku alust, laiendatakse selle reguleerimisala, muudetakse ekspordikeelu jõustumise kuupäeva, piiratakse metallilise elavhõbeda ladustamist ainult ajutise ladustamisega, taotletakse Almadéni kaevanduspiirkonnale eelisõiguste andmist ning kehtestatakse toetusmeetmed arengumaadele ja valitsusvälistele organisatsioonidele.

Nõukogu on nõustunud veidi erineva sõnastusega inkorporeerima teksti parlamendi muudatused, millega kehtestatakse karistusi käsitlevad sätted.

Komisjon leiab, et ühine seisukoht ei muuda ettepaneku lähenemisviisi ega eesmärke, ja on seega valmis seda sellisel kujul toetama.

3.2 Üksikasjalikud märkused

3.2.1 Parlamendi muudatused, millega komisjon nõustub ja mis sisalduvad täielikult, osaliselt või põhimõtteliselt ühises seisukohas

Muudatusettepanekud 17 ja 34 on lisatud teksti veidi erineva sõnastusega. Nendega lisatakse esialgsele ettepanekule karistusi käsitlev artikkel ja vastav põhjendus.

3.2.2 Parlamendi muudatused, millega komisjon ei nõustu, kuid mis sisalduvad täielikult, osaliselt või põhimõtteliselt ühisseisukohas

Ükski muudatusettepanek, mille komisjon on tagasi lükanud, ei sisaldu ühises seisukohas.

3.2.3 Parlamendi muudatused, millega komisjon ega nõukogu ei nõustu ning mis ei sisaldu ühises seisukohas

Enamiku parlamendi muudatusettepanekutest lükkasid tagasi mõlemad institutsioonid ja neid ei lisatud.

Muudatusettepanekud 1, 7, 8, 9, 10, 16, 20, 22, 33 ja 50 lükati tagasi, kuna need sisaldavad määruse reguleerimisala märkimisväärset laiendamist (elavhõbedaühendite ja elavhõbedat sisaldavate toodete ekspordikeeld, impordikeeld). Komisjoni esialgse ettepanekuga kaasnenud mõjuhinnang ei võimalda põhjendada sellise laiendamise vajadust ega otstarbekust.

Muudatusettepanekud 2 ja 19 lükati tagasi, kuna nendega muudetakse ettepaneku õiguslikku alust.

Muudatusettepanekud 6, 24 ja 36 lükati tagasi, kuna need sisaldavad ühe ladustamiskoha (Almadén) sooduskohtlemist ja hüvitusmeetmeid suletud kaevandustele. Valiku erinevate ladustamiskohtade vahel peaksid tegema ettevõtjad. Määrus ei ole rahastamisvahend ja toetusmeetmeid tuleks vajadusel käsitleda muus kontekstis.

Muudatusettepanek 11 lükati tagasi, kuna viide elektrokeemilist elavhõbeelementi kasutavate kloorleeliste tehaste järkjärgulist sulgemist käsitlevale PARCOMi otsusele on määruse sisu seisukohast ebaoluline.

Muudatusettepanekud 12, 15, 25, 26, 28 ja 47 lükati tagasi, kuna need sisaldavad piirdumist ainult ajutise ladustamisega ja välistavad elavhõbeda lõpliku kõrvaldamise võimaluse. Komisjon leiab, et metallilise elavhõbeda lõplik kõrvaldamine on täiesti teostatav, juhul kui see toimub rangete ohutusreeglite kohaselt.

Muudatusettepanekud 16 ja 35 lükati tagasi, kuna puudub vajadus avalikku teavet ja teadlikkuse tõstmist käsitlevate erisätete järele. Elavhõbedaga seotud ohte käsitletakse meedias laialdaselt ja kogu asjakohane teave ühenduse meetmete kohta on Internetis hõlpsasti kättesaadav.

Muudatusettepanekud 18, 38 ja 39 lükati tagasi, kuna tehnilise ja rahalise abi andmine arengumaadele ja/või elavhõbeda valdkonnas tegutsevatele valitsusvälistele organisatsioonidele ei kuulu kaugeltki määruse reguleerimisalasse. Määrus ei ole rahastamisvahend.

Muudatusettepanekud 13, 30 ja 32 lükati tagasi, kuna need sisaldavad väga keerukaid ja koormavaid aruandluskohustusi, mis ei vasta tegelikele teabevajadustele.

Muudatusettepanek 37 lükati tagasi, kuna esitatud kuupäev on liiga varajane.

Muudatusettepanek 41 lükati tagasi kui ebavajalik, kuna IPPC-direktiivi kohane lubade väljastamise menetlus juba reguleerib kõnealust küsimust.

3.2.4 Parlamendi muudatused, millega komisjon nõustub täielikult, osaliselt või põhimõtteliselt, ent mis ei sisaldu ühises seisukohas

Muudatusettepanekutega 3, 4, 5, 14, 23 ja 31 on komisjon osaliselt või põhimõtteliselt nõus, kuid neid ei lisatud. Peamiselt käsitletakse nendes põhjendustesse tehtud pisimuudatusi.

3.2.5 Nõukogu poolt ettepanekusse tehtud täiendavad muudatused

Artiklisse 3 on lisatud veel üks võimalus metallilise elavhõbeda ajutiseks või lõplikuks ladustamiseks sügaval maa all asuvas kindlas kaljukihistus.

Artiklile 4 on lisatud uus lõige 3, millega nähakse ette metallilise elavhõbeda ladustamise tehniliste kriteeriumide väljatöötamine komiteemenetluse raames enne ekspordikeelu jõustumist.

Artiklisse 5 on lisatud konkreetsed aruandluskohustused importijate, eksportijate ja ladustamisrajatiste käitajate jaoks.

Artikkel 7 on ümber kirjutatud ning sisaldab nüüd nii teabevahetuse sätteid, läbi vaadatud ja laiendatud aruandluskohustusi komisjoni jaoks kui ka läbivaatamisklauslit.

Artiklisse 8 on lisatud otsene viide ekspordipiirangutele liikmesriikide tasandil.

4- KOKKUVÕTE

Nõukogu tehtud muudatustega on komisjon nõus, kuna need piirduvad elavhõbeda ladustamise ohutusnõuete karmistamise ja aruandluskohustuste laiendamisega. Need muudatused ei laienda ettepaneku reguleerimisala. Seepärast on komisjon ühise seisukohaga nõus.